བཞི་པ་སྡེ་པ་རིན་སྤུངས་ཆོས་སྲིད་ཀྱི་མཛད་འཕྲིན་ཡར་ངོའི་ཟླ་བ་ལྟར་འཕེལ་བའི་སྐོར།སླར་ཡང་བསྟན་པའི་སྦྱིན་བདག་གཙང་ཆེན་དོན་གྲུབ་རྡོ་རྗེ་དཔོན་བློན་རྣམས་ཀྱིས་རྟ་ནག་ཡོངས་རྫོགས་ཆབ་འོག་ཏུ་བསྒྱུར།རིན་ཆེན་རྩེ་ཐུབ་བསྟན་རྣམ་པར་རྒྱལ་བའི་དགོན་གནས་དང༌།མཐུན་རྐྱེན་ཀུན་མཁྱེན་གོ་བོ་རབ་འབྱམས་པ་བསོད་ནམས་སེང་གེ་ལ་ཕུལ་བ་དང༌།ཀུན་མཁྱེན་ཆོས་ཀྱི་རྒྱལ་པོ་དགུང་གྲངས་བཞི་བཅུ་ཞེ་ལྔ་བཞེས་པ་ཆུ་མོ་སྦྲུལ་ལོ་ཧོར་ཟླ་བཅུ་གཉིས་པའི་ཚེས་བརྒྱད་དང༌།དཔལ་རྟ་ནག་ཐུབ་བསྟན་རྣམ་རྒྱལ་གླིང་རྟེན་དང་བརྟེན་པར་བཅས་གསར་སྐྲུན་ལེགས་གྲུབ་ཀྱི་སྒོ་འབྱེད་མཛད་སྒོ་བྱས་པ་ནས་བཟུང་སྟེ།ད་བར་མདོ་སྔགས་རིག་གནས་དང་བཅས་པ་རྣམས་འཆད་ཉན་བར་མ་ཆད་པར་བཞུགས་པ་རྣམས་ནི་ཁོང་གི་བཀའ་དྲིན་ཁོ་ན་ཡིན་པ་མཐོང༌།སྲས་བཞི་པ་མཚོ་སྐྱེས་རྡོ་རྗེས་ཡར་ཀླུང་མཁར་རྫོང་བཟུང་ཞོར་ཕོ་བྲང་སྣེ་གདོང་རྩེ་དཔོན་ཚབ་དང་ཐེ་གཏོགས་ཀྱང་མཛད།སྲས་ལྔ་པ་ཤཱཀྱ་རྒྱལ་མཚན་གྱིས་ཉང་ཁོངས་ཀྱི་རྫོང་གཞིས་བཟུང༌།རིན་སྤུངས་ནོར་བུ་བཟང་པོའི་སྲས་གཉིས་པ་ཀུན་བཟང་གྱི་སྲས་ཚེ་བརྟན་རྡོ་རྗེ་དང༌།དོན་ཡོད་རྡོ་རྗེ་གཉིས་ལས་གཅུང་དོན་ཡོད་རྡོ་རྗེ་ཐོག་མར་རྫོང་དཔོན་གྱི་ཕྱག་ལས་ཐོབ།དེ་རྗེས་དབུས་ཀྱི་རྫོང་ཆེན་བཅུ་གཉིས་ཀྱི་ལས་ཀ་བླངས་ཤིང༌།ཕྱི་ལོ་༡༤༩༨ལོར་ཡར་ཀླུང་མཐིལ་དུ་རྟ་དམག་སྟོབས་ཆེ་བ་དྲངས་ནས་གཞིས་ཀ་བྲག་དཀར་བ་དང༌།ཆུ་ཤུར་ལྷུན་པོ་རྩེ་རྫོང་སོགས་ལ་དཔུང་འཇུག་རིམ་པར་བྱས་ཏེ་མཐར་ཕག་གྲུའི་རྒྱལ་ས་སྣེའུ་གདོང་ལག་ནས་སྲིད་དབང་འཕྲོག་པ་དང༌།པོ་ཏཱ་ལ་སོགས་བདག་གིར་བླངས་ཏེ་བོད་ཡོངས་རྫོགས་ལ་མངའ་དབང་བསྒྱུར།དེ་ནས་རིམ་བཞིན་མཚོ་སྐྱེས་པའི་སྲས་ངག་དབང་རྣམ་རྒྱལ་དང༌།དེའི་སྲས་དོན་གྲུབ་ཚེ་བརྟན་རྡོ་རྗེ་དང༌།དེའི་གཅུང་ངག་དབང་འཇིགས་གྲགས་བཅས་མི་ཐོག་བཞིས་རབ་བྱུང་དགུ་པའི་ཤིང་གླང་ཕྱི་ལོ༡༥༦༥ལོར་བར་ལོ་དྲུག་ཅུ་རེ་བརྒྱད་བོད་ཀྱི་ཆབ་སྲིད་བསྐྱངས་སོ།།ས་སྐྱའི་སྤྱི་འཐུས་དགེ་བཤེས་ག་ཟི་ཚེ་རིང་པོས་བྲིས།